करगिल युद्ध में शहीद हुए सिपाही बलजीत सिंह के परिवार वालों का आरोप है कि केंद्र और राज्य सरकार ने अपने कोई वादे पूरे नहीं किए। शहीद बलजीत के भाई रंजीत सिंह ने कहा कि सरकार ने वादा किया था कि परिवार के एक सदस्य को पेट्रॉल पंप अलॉट होगा। शहीद बलजीत के नाम पर एक पार्क बनेगा और एक रोड और स्कूल का नाम उनके नाम पर रखा जाएगा। लेकिन अभी तक कुछ भी नहीं किया गया है। बलजीत सिंह सिख रेजिमंट के आर्टिलरी डिविजन में थे और ९ जुलाई १९९९ को पाकिस्तानी घुसपैठियों से जंग में शहीद हुए थे। सरकार ने उनके परिवार से कहा था कि वह अपने खर्चे पर शहीद स्मारक बना लें जिसका खर्च उन्हें बाद में दे दिया जाएगा। रंजीत ने बताया कि हमने स्मारक में करीब दो लाख रुपये खर्च किए लेकिन सरकार ने अब तक एक भी रुपया नहीं दिया।